Σε ύφεση παρέμεινε και το δεύτερο τρίμηνο του 2016 η ελληνική οικονομία, σύμφωνα με τα στοιχεία που έδωσε στη δημοσιότητα η ΕΛΣΤΑΤ, την Παρασκευή.

ADVERTISING

Πιο αναλυτικά, σύμφωνα με τα στοιχεία, το ΑΕΠ συρρικνώθηκε κατά 0,7% έναντι του αντίστοιχου διαστήματος του 2015.

Αντίθετα, το ΑΕΠ παρουσίασε αύξηση κατά 0,3% σε σχέση με το α’ τρίμηνο του 2016.

Στο α’ τρίμηνο του 2016, η ελληνική οικονομία είχε συρρικνωθεί κατά 0,8% έναντι του α’ τριμήνου του 2015 και κατά 0,1% έναντι του δ’ τριμήνου του 2015.

Με βάση τα μη εποχικά διορθωμένα στοιχεία, το ΑΕΠ, σε όρους όγκου, υποχώρησε κατά 0,1% έναντι του β’ τριμήνου του 2015.

Όπως επισημαίνει η ΕΛΣΤΑΤ, τα παραπάνω στοιχεία αναμένεται να αναθεωρηθούν και να δημοσιοποιηθούν εκ νέου, στις 29 Αυγούστου.

Δείτε αναλυτικά τα στοιχεία της ΕΛΣΤΑΤ:

Eurostat: Επιβράδυνση παρά τις 'καλές' επιδόσεις του α'τριμήνου στην Ευρωζώνη

Η οικονομική ανάπτυξη στην ευρωζώνη επιβραδύνθηκε το δεύτερο τρίμηνο, ύστερα από τις ισχυρές επιδόσεις τους τρεις πρώτους μήνες του έτους, σύμφωνα με τα στοιχεία της ευρωπαϊκής στατιστικής υπηρεσίας Eurostat που δημοσιοποιήθηκαν την ίδια ημέρα.

Η Eurostat ανακοίνωσε ότι το Ακαθάριστο Εγχώριο Προϊόν (ΑΕΠ) στην ευρωζώνη αυξήθηκε το δεύτερο τρίμηνο κατά 0,3% σε τριμηνιαία βάση και κατά 1,6% σε ετήσια βάση, επιβεβαιώνοντας τις αρχικές εκτιμήσεις που ανακοινώθηκαν στα τέλη Ιουλίου. Τα στοιχεία συμβάδισαν με το μέσο όρο των προβλέψεων των οικονομολόγων σε έρευνα του Reuters.

Το πρώτο τρίμηνο, το ΑΕΠ της ευρωζώνης αυξήθηκε κατά 0,6% σε μηνιαία βάση και κατά 1,7% σε ετήσια βάση.

Το ΑΕΠ της Ευρωπαϊκής Ένωσης αυξήθηκε το δεύτερο τρίμηνο κατά 0,4% σε τριμηνιαία βάση και κατά 1,8% σε ετήσια βάση.